Jilpach markachirix waka uywampiw saranaqasipxi, sapürunjamaw Chukiyaw markarux niya 2.000 kisu aljañatak apapxi ukatx sapa sawarurakiw Batalla jach’a qhathur wakanak aljir apapxi, uksatuqitw qullq jikxatapxi; maysatx ch’uqi, jawasa, jupha juyranak aljasisax qullqinipxarakiw juk’ampis kisu, lichi uksatpunw jilpachx qullqx apt’asipxi. Chhalaqa, Cohana markanx sapa juywis urunakaw qhathux apasi, ukarux Isla Pariti, Quehuaya uksa markanakatx challw ch’uñump ch’uqimp juphamp chhalaqasiñatak apanipxi, junt’u markatx muxsa achunakx juyranakamp alaqasiñatakix apapxarakiwa.